RÓMA, OLASZORSZÁG – 1981. MÁJUS 13.
Nyomot akartam hagyni a történelemben, majd távozni.
Az is megfordult a fejemben, hogy lelőhetném az angol királynőt.
Reagan is ott volt, de őt már meglőtték.
Szóval már csak a pápa maradt.
Ne féljetek!
Tárjátok ki a szívetek!
Tárjátok ki a szívetek Krisztus előtt!
A vatikánvárosi Szent Péter téren hívők ezreivel találkozott rendszeresen.
A Vatikánban és külföldön is fittyet hányt a biztonsági kockázatokra.
Karnyújtásnyi közelségbe ment a szeretett hívőihez.
Végezni akartam a pápával, majd öngyilkos akartam lenni.
Ez volt a tervem.
Mindenre emlékszem.
KÖZPONTI HÍRSZERZŐ ÜGYNÖKSÉG
BIZALMAS
A KÉMEK VILÁGA
MERÉNYLETKÍSÉRLET A PÁPA ELLEN
SZENT PÉTER TÉR, VATIKÁN, RÓMA 1981. MÁJUS 13., 16:30
Emlékszem május 13-ára.
Miután felkeltem,
a Piazza Repubblica felé vettem az irányt.
Napsütötte, nyári nap volt.
Több tízezer ember volt a téren.
Bizonyára turistának tűnhettem.
Amikor odamentem az obeliszkhez,
egy civil ruhás rendőr indult el felém.
Perceken át méregetett.
Ránéztem,
aztán elment.
Hirtelen lármát hallottam.
„Éljen a pápa!”
Egy különös, megmagyarázhatatlan erő húzott felé.
Rengetegen kiabálták a tömegből, hogy:
„Éljen a pápa!”
Közben véget ért a pápa első köre.
Semmit sem tehettem, mert útban volt egy gyermek.
Szörnyű dolog lett volna lelőni őt.
Aztán elindult a következő körre,
és akkor történt, ami történt.
Valószínűleg többször is lőttem volna még…
de hihetetlen módon, a pisztoly besült.
Két lövés után besült.
Emlékszem, ahogy a téren lévő galambok
riadtan felrepülnek.
Látni lehetett, ahogy a pápa erejét veszti.
Akkor döbbentünk rá, hogy megsérült. Lerogyott.
Megfogtam a hátát, majd megkérdeztem, hogy van-e fájdalma.
Azt mondta, hogy igen, és rámutatott a lövés helyére.
A golyó az egész testén áthaladt.
A töltény kettőnk közé hullott az autóban.
Miután a pisztoly besült,
gyorsan elhajítottam, de valaki megfogott.
Egy erős marok.
Lúcia nővér volt az.
Olyan volt, mintha megállt volna az idő.
AGOSTINO GEMELLI KÓRHÁZ
REGINA MARGHERITA KÓRHÁZ
A pápa állapota javulásnak indult,
de még veszélyben van.
II. János Pál műtét utáni felépülése sikeres volt.
A teste és a szervei megfelelően működnek.
SZÓFIA, BULGÁRIA – NAPJAINKBAN
Bolgár származású újságíró vagyok.
Tíz éve dolgozom ezen az ügyön.
II. János Pál megtámadása felcsigázta az érdeklődésemet,
hiszen mindez közvetlenül a berlini fal leomlása után történt.
Bulgária újonnan megválasztott demokratikus kormánya úgy döntött
az Egyesült Államok kérését követően,
hogy új nyomozást indít II. János Pál merényletkísérlete ügyében.
Nem sokkal a Szent Péter téren történt letartóztatását követően,
Ali Ağcát bíróság elé állították. A nyomozás elég gyorsan lezárult.
Azt mondta, nem volt bűntársa.
A tárgyalás rendkívül sebesen zajlott,
ahol végül életfogytiglani börtönbüntetésre ítélték.
Mehmet Ali Ağcát bűnösnek találtuk
az őt ért vádakra vonatkozóan. A büntetése életfogytiglanig tartó börtön.
II. János Pál megtámadását többen összeesküvésnek,
illetve kémműveletnek tartották.
Mindez sok ember képzeletét megragadta.
De a rengeteg elmélet azzal is magyarázható,
hogy számos titkosszolgálat vonta bele magát ebbe az ügybe,
a hidegháborús korszak legikonikusabb incidensébe.
A SZÜRKE FARKASOK ÉRINTETTSÉGE
Egy magányos farkas tökéletes merénylő,
hiszen nem köthető olyan szervezetekhez, mint például a Szürke Farkasok,
amely egy fasiszta, maffiához kapcsolódó bűnszövetkezet.
Fogalmazzunk úgy, hogy a Szürke Farkasok
nacionalisták voltak, akik helyre akarták állítani
a nemzetközi pántörök egységet.
A párt vezetője Alparslan Türkeş volt,
akit hívtak még Başbuğnak, Führernek,
mivel a II. világháborúban együttműködött a Gestapóval.
Ennek köszönhetően a Szürke Farkasok ideológiája
elegyítette a török nacionalizmust,
illetve a szélsőjobboldali, a fasiszta és a náci elveket.
Meggyőződésük volt, hogy meg kell védeni a tiszta török fajt,
és hogy meg kell szabadulni a kurdoktól,
az örményektől, illetve a keresztényektől, amiért más vallásúak.
Törökországban volt esély egy kommunista forradalomra.
Meg kellett állítani őket,
bármibe is kerüljön. Merényletekkel, gyilkosságokkal…
Ezeket a gaztetteket a Szürke Farkasokkal végeztették el.
Lényegében a CIA szolgálatában álltak
a kommunizmus elleni háborúban.
A Szürke Farkasok egy török partizánhálózat része voltak.
Ez a partizánhálózat a II. világháború után jött létre
az USA és a Pentagon kezdeményezésére,
a NATO égisze alatt.
Létre akartak hozni
egy alvóügynökökből álló titkos hálózatot
a NATO tagországaiban található, erőszakos szélsőjobboldali csoportokból.
Fiatalokat akartak beszervezni, majd kiképezni,
hogy később bevethetők legyenek,
ha a Szovjetunió ismét megpróbálná megszállni Európát.
Ezek a török fiatalok
„Szürke Farkasoknak” hívták magukat, amíg be nem tiltották ezt a megnevezést.
Közvetett kapcsolat van Türkeş, illetve a pápát megtámadó merénylő között.
MALATYA, TÖRÖKORSZÁG
Fogalmazzunk úgy,
hogy mindig is a munkásosztály oldalán álltam,
hiszen földműves, kétkezi munkás családból származom.
Gyerekkorában azon a környéken ismeri meg a barátját, Oral Çeliket,
ahol játszottak és iskolába jártak.
Egész életükben barátok maradnak.
Közösen találnak rá a Szürke Farkasok ideológiájára.
Nem sokkal később Ali Ağca hírhedtté válik egy merénylet miatt,
amit a Szürke Farkasok rendeltek el.
Kivégzi Abdi İpekçit, a liberális Milliyet napilap főszerkesztőjét.
Ezt követően indult be igazán a terroristakarrierje.
A kartali katonai börtönben kötöttem ki.
Lehetetlen lett volna onnan megszökni
belső segítség nélkül.
A Szürke Farkasok egy pártfogója segített.
Fegyvert is kaptam a szökéshez.
Elszánt voltam.
Ha valami rosszul alakul, van 14 golyóm.
Megöltem volna bárkit, aki az utamba kerül, és utána magamat is.
Börtönőrnek álcázva egyszerűen kisétált a létesítményből.
A barátai, a Szürke Farkasok, illetve azok pártfogói
biztosították a szükséges segítséget.
Négy kapun, négy ellenőrző ponton haladt át.
Odakint gyerekkori barátja, Oral Çelik várta egy autóban.
Beszállt, és elhajtottak.
ISZTAMBUL, TÖRÖKORSZÁG – 1978 NOVEMBERE
A SZÜRKE FARKASOK TAGJA
Kijuttattam Ağcát a börtönből, aztán megléptünk.
Utána megírtuk a levelet II. János Pálnak.
A Milliyet napilap közzétette Ali Ağca levelét,
amiben a következő állt:
„Megszöktem, hogy végezzek a keresztesek urával,
II. János Pál pápával, aki Törökországba akar jönni,
aki török földre akar merészkedni.”
„Ha a pápa idejön, végezni fogok vele.
Kizárólag azért szöktem meg, hogy kivégezzem a pápát.”
II. János Pál megtámadásának ötlete
a Szürke Farkasok ideológiájához kötődött.
Meggyőződésük volt,
hogy végezniük kell a keresztényekkel.
Mivel a pápa volt a keresztények vezetője, így nem volt túlságosan nagy meglepetés,
hogy úgy döntöttek, megtámadják II. János Pált.
TÖRÖKORSZÁG
Miután megszöktem, először Ankarába,
utána Erzurumba,
végül Iránba utaztam.
Az iráni hegyeket
egy alkoholcsempésszel közösen szeltem át.
Ağca elég hamar visszatért Törökországba.
ISZTAMBUL
Ott aztán új útleveleket, új személyazonosságot kapott,
és megszervezték neki az európai utazását.
Ağca először Bulgárián utazott át.
TÖRÖKORSZÁG
BULGÁRIA
Bulgária tranzitország,
gyakorlatilag átjáró Európa szívébe.
Nem sokkal később egy török útlevél birtokába kerültem.
Ezt használtam a pápa elleni merényletkísérlet napján is.
Akkoriban Szófia kész paradicsom volt
a fegyver-, drog-, alkohol- és cigarettacsempészeknek.
Ali Ağca bekopogott a 911-es szoba ajtaján
egy szófiai luxusszállodában.
Ebben a szállodában találkozgatott azokkal a törökökkel,
akik többé-kevésbé
ugyancsak érintettek voltak II. János Pál megtámadásában.
Pénzt kapott tőlük.
Jaj, a Vitosha szálloda! Ott találkoztam Omar Mersannal.
Ő egy összekötő, egy csempész, egy régi barát.
Minden más csak kitaláció.
Fantáziálgatás.
BÉCS, AUSZTRIA
Többször is elutazott Németországba és Ausztriába.
A Szürke Farkasoknak sok tagja volt Bécsben.
Az alakulatuknak fegyverre volt szüksége.
Nem meglepő módon, bizonyos titkosszolgálatok javaslatára,
felkeresnek egy fegyverkereskedőt.
Bécsben vettük a pisztolyt.
Igazából kettőt szereztünk be.
Olyan 2000 vagy 3000 eurót fizettünk.
Kiderült, hogy a fickó náci volt.
Mármint, a fegyverkereskedő. Bizonyára csak véletlen alakult így.
Négy fegyvert vettek.
Nem is akármilyeneket. 9 mm-es Browningokat.
Ezek rendkívül hatásos fegyverek, amelyekkel garantáltan ölni lehet.
Ali Ağca kettő ilyet vitt magával.
BÉCS
RÓMA
Aztán visszatértünk Rómába,
és megtámadtuk a pápát.
A KGB-ELMÉLET
ÚJSÁGÍRÓ, VATIKÁN-SZAKÉRTŐ
A Szovjetunió titkosszolgálata, a KGB biztos benne volt a merényletkísérletben.
Attól tartottak, hogy II. János Pál pápa
hozzájárulhat a szovjet birodalom, a teljes Szovjetunió széthullásához.
A KGB már évekkel II. János Pál megválasztása előtt arra készült,
hogy Karol Wojtyłából egyszer pápa lesz.
Megvan a pápánk!
Wojtyła bíboros!
II. János Pál volt az első külföldi pápa,
aki megtörte az olasz pápák évszázadok óta tartó sorozatát.
És ez a külföldi pápa Kelet-Európából származott,
amely akkoriban a kommunisták uralma alatt állt.
A szovjetek nem akarták elveszíteni a Lengyelország feletti befolyásukat.
Kordában akarták tartani őket.
Azonban II. János Pál felbátorította a lengyeleket,
akik forradalomhoz vezető magatartást tanúsítottak az akkori rezsim ellen.
Fellázadtak.
A lengyel Szolidaritás szakszervezet tüntetései beírták magukat a történelembe.
A Lech Wałęsa vezette országos sztrájk
alapjaiban rengette meg a kommunista Lengyelországot.
Wałęsa és a hívei forradalmi engedményt harcoltak ki.
Most először ismerte el egy marxista állam kormánya
a munkások jogát a független szakszervezetekbe tömörülésre.
Amikor II. János Pált megválasztották, a KGB reszketve iszkolt a bokor mögé.
Különböző tervekkel és módszerekkel rukkoltak elő,
amelyekkel ellensúlyozni akarták ezt az agresszív antikommunistát,
II. János Pált.
Be akartak szivárogni a Vatikánba.
Azt akarták, hogy a Vatikán minden főbb hivatalában
KGB-ügynökök üljenek.
A pápa mindig is központi hatalomnak számított.
Szinte az egész világra befolyással bír,
így a világ különböző titkosszolgálatai kivétel nélkül mind érdeklődnek iránta.
A támadás utáni évek
rendkívül nehezek voltak a nemzetközi politikában.
A Vatikán tele volt kémekkel akkoriban.
A világ minden tájáról.
Ott voltak a KGB ügynökei,
a lengyel és a csehszlovák hírszerzők,
a német Stasi…
Még a CIA is jelen volt.
Többnyire a keleti, kelet-európai titkosszolgálatok
voltak a legaktívabbak a Vatikánban.
A nevem Tomasz Turowski.
A lengyel titkosszolgálat
nyugalmazott ezredese vagyok.
Húszéves voltam akkoriban.
Hallgató.
Az ezredes fogadott, majd azt mondta,
ha van kedvem a lengyel hírszerzésnél dolgozni,
akkor támogatni fog.
Huszonnégy órám volt dönteni.
Azt mondta, senkinek se beszéljek erről.
Másnap igent mondtam.
Én voltam a 10682-es ügynök. Azonnal megkaptam a feladatomat.
Úgy döntöttek, hogy be kell lépnem
a jezsuita szerzetesrendbe.
Jezsuita karriert kellett befutnom,
hogy stratégiai információkat szerezhessek a NATO-val kapcsolatban.
Úgy fogalmaztak, hogy: „Figyelj,
a különleges szolgálatok lelkészei és gyóntatói,
akik az olasz NATO-bázisok biztonságáért felelősek,
többnyire mind jezsuita szerzetesek.
Be kell épülnöd közéjük.
Így olyan információk birtokába juthatsz, amelyek máshogy semmiképp sem elérhetőek.”
Fontos megemlíteni, hogy Turowski már akkor is ismerte II. János Pált,
amikor ő még csak Krakkó érseke volt.
A két család kapcsolatban állt, az ő családja, illetve II. János Pálé.
Ennek hála úgy érkezhetett meg téglaként a Vatikánba, Rómába,
hogy Karol Wojtyła, a krakkói bíboros támogatását élvezte.
Mikor azonban 1978-ban II. János Pált megválasztották pápának,
Turowski küldetése gyökeresen megváltozott.
Onnantól kezdve az volt a dolga,
hogy mindent megtudjon II. János Pálról,
akinek a likvidálását a KGB végrehajtotta volna,
ha II. János Pál keresztezi a terveiket.
Turowski azért volt ott, hogy megértse, mikor mire készül a pápa,
hogy minden lépését és gondolatát kiderítse.
Ő azt állította, a pápa védelme érdekében volt mellette.
Hogy nagyobb biztonságban legyen, és elkerülhessenek egy merényletet.
Amikor Wojtyłát megválasztották pápának, a főhadiszálláson azonnal parancsba adták,
hogy mindent meg kell tennem a pápa biztonsága érdekében.
Nem sokkal a támadás előtt,
a kezembe került a vatikáni titkosszolgálat jelentése.
Hallatlan dolgokat olvastam.
A szerdai audienciák során
az ügynökök a pápamobil mellett vonultak,
de senki sem volt az autóban, ami kritikus fontosságú lenne.
Az ő dolguk, hogy krízis esetén a testükkel fedezzék
a célszemélyt, akit védeniük kell.
A pápa megkérdezte tőlem, hogy mi az igazi küldetésem.
Azt feleltem, hogy szolgálnom kell az országomat,
és vigyáznom a szentatya biztonságára.
Tomasz Turowski változatából az derül ki,
hogy a keleti blokknak fontos volt,
hogy ha bármi történne a pápával,
akkor ne őket terhelje a felelősség.
1981 SZEPTEMBERE ASCOLI PICENÓ-I BÖRTÖN, OLASZORSZÁG
Két hónappal a börtönbe kerülése után
Ali Ağca újabb vallomást akart tenni.
Több éven át dolgoztam ezen az ügyön.
Minden csalódás ellenére,
sosem lankadt a lelkesedésem.
Ma is szívesen folytatnám a munkát.
Ali Ağca a kezdetektől fogva csak színészkedett.
Szinte megállás nélkül.
Az orrunknál fogva vezetett minket.
Amikor elértünk volna egy konkrétumig, akkor felhozott valami egészen mást.
Felbukkant akkoriban egy bolgár szál,
ami Ali Ağca vallomásaiban is megjelent.
A BOLGÁR SZÁL
Válaszoljon az állításra…
Minden, amit mondtam, igaz!
A pápa meggyilkolását a bolgár titkosszolgálat rendelte el,
és mi, törökök
csupán a bolgár titkosszolgálat ösztönzésére cselekedtünk.
Ali Ağca olyasvalaki, aki ösztönszerűen képes
megtalálni a kiutat minden helyzetből.
Tudja, hogyan egyezkedjen másokkal,
és hogy mit mondjon, hogy cserébe megkapja, amit akar.
Rendkívül elszánt ember.
Ali Ağcát meglátogatta a titkosszolgálat,
majd egy üzletember, akit egy amerikai kísért el.
Ağca azt mondta, nem tudja, ki volt az.
Mindazonáltal világossá tették számára, hogy hajlandók átadni neki a bizonyítékot,
amivel gyanúba keverhetné a bolgárokat.
A bolgár szálról annyit,
hogy tudjuk, hogy a CIA is benne volt a dologban.
A Pentagon és a Fehér Ház is érintett volt,
hiszen Reagan elnök állítólag parancsba adta a CIA igazgatóinak,
hogy találjanak bizonyítékot arra, hogy a Kremlin rendelte el a merényletet.
A hidegháború tetőpontjánál jártunk.
Ronald Reagan akkoriban lépett hivatalba.
Mindez lehetőséget nyújtott számukra, hogy fokozzák a konfrontációt
a két hatalmi tömb között, és megerősítsék a doktrínájukat,
amely a bolgár érintettség kiderülése után
az Egyesült Államok első számú prioritása lett,
hiszen ez alapján hadat üzenhetnek a gonosz birodalomnak.
A II. János Pál elleni merényletkísérlet
önmagában olaj volt a gonosz birodalmas doktrína tüzére.
Ennek az elvei szabályozták a két tömb közötti stratégiai és politikai döntéseket
az 1980-as évek során.
Inkább választanám azt, hogy a kislányaim most hunyjanak el,
amíg még hisznek Istenben, mint hogy kommunizmusban nőjenek fel,
és aztán úgy haljanak meg, hogy már nem hisznek benne.
Új igazgató került a CIA élére, a szélsőjobboldali William Casey.
Casey vizsgálatot akart indítani,
hogy bizonyítékot találjanak a szovjetek részvételére a merényletkísérletben.
Több cikk is megjelent a médiában Claire Sterlingtől,
aki közel állt Casey-hez, a CIA akkori igazgatójához.
Lenyűgözték a terrorizmusról szóló írásai.
Nem sokkal később Sterling egy cikkében a KGB-t és a bolgárokat vádolta meg.
A bolgár titkosszolgálat nem cselekedhetett önállóan.
Ezt a szervezetük egy korábbi igazgatója is alátámasztotta.
Mindazonáltal a bolgár titkosszolgálat a KGB kedvence az ilyen műveletekhez,
mivel hűségesek és megbízhatóak, ráadásul teli vannak szovjet ügynökökkel.
Az volt a Hírszerzési Igazgatóság célja,
hogy megszégyenítsék a szovjeteket, ezért vádaskodtak a merényletkísérlettel.
De ez rettentő rosszul sült el.
A CIA eljuttatta Európába a pletykát. Mindez Claire Sterlinghez is eljutott.
Belerakta a könyvébe és a cikkeibe.
Az egész botrány visszakerült az USA-ba. Ez történik akkor,
ha egy demokráciában titkosszolgálat működik.
Nem így kellene lennie.
Felmerült egy bolgár szál az ügyben, mivel több bolgár is bíróságra került.
Közülük egyvalaki, egy bizonyos Szergej Antonov tűnt ki.
Ő is bolgár állampolgár volt, a Baltic Air római vezetője.
Letartóztatták, és bíróság elé állították.
Szergej Antonovot szólítják a bíróság speciális acélkalitkájába.
Ő a három bolgár gyanúsított egyike, de ma egyedül ül a vádlottak padján.
A többiek otthon várakoznak.
Két török összeesküvő,
Musa Celebi és Ömer Bagci is itt vannak.
A bolgárok elleni vád legnagyobb gyengéje az,
hogy az egész Ali Ağca szaván alapszik, aki többször is módosított a vallomásán,
és most sem lehet tudni, hogy a mai tárgyaláson mit fog mondani.
A pápa megtámadásának napján
Antonov ott volt Ali Ağcával a Szent Péter téren.
- Mi ez a fotó? - Ez Antonov lenne a képen?
Lehetségesnek tartom.
Nem zárható ki, hogy igen.
Csupán egyetlen végső igazság van.
Ártatlan vagyok, és semmi közöm sincs
azokhoz a koholmányokhoz, amikkel megvádoltak.
Sosem láttam, és egyáltalán nem ismerem…
Sosem találkoztam azzal a személlyel, aki megvádolt engem.
A nyomozás egy pontján kiderült, hogy a fotókon nem Antonov szerepelt.
Azt mondták, egy titkosszolgálati ügynök volt a képen.
Utána valaki elárulta,
hogy csak egy turista, egy zarándok, egy magyar férfi volt.
Hatalmas fiaskó volt az egész.
A tárgyalás során teljesen összeomlott a bolgár szál.
Érdekes módon…
A tárgyalás végén a bíróság furcsa döntést hozott.
Antonovot és a két másik vádlottat
bizonyíték hiányában felmentették.
Az az elmélet, miszerint a bolgár titkosszolgálat,
illetve rajtuk keresztül a szovjet KGB
felel a merényletkísérletért,
egyre valószínűtlenebbé vált a nyomozás előrehaladtával.
A bírók rádöbbentek, hogy a nyomozással eltelt 2,5 év során
Ağca legalább 103 alkalommal hazudott.
A VATIKÁNI ELMÉLET
Van egy 1981. május 10-i fénykép,
amin Ağca egy római plébániában látható, ahol II. János Pál épp misét tartott.
Ez három nappal azelőtt történt, hogy megpróbált végezni a pápával.
Ali Ağca mindössze néhány lépésnyire volt a pápától.
Hatalmas erőfeszítéseket tettünk annak érdekében, hogy kiderítsük,
Ali Ağca részt vett-e az említett vatikáni ceremónián.
Megvizsgáltuk a fotókat, amiket a rendőrség készített,
hogy kiderüljön, Ağca felbukkant-e valamelyik vatikáni rendezvényen.
És végül találtunk valamit.
Felismertük őt az egyik képen, a San Tommaso d'Aquino templom közelében,
Róma külvárosában, ahol akkor a pápa is jelen volt.
Megkértem a pápa fotósát,
aki azt a fényképet készítette,
hogy ellenőrzésképp mondja el, hogy ő kit lát a képen.
Azonnal felismerte Ali Ağcát. De mit keresett ott, és ki engedte be őt?
Kizárt, hogy ott lehettem volna, mert én a Termininél szálltam le.
ROMA TERMINI FEJPÁLYAUDVAR
Vasárnap délelőtt 9-10 fele érkeztem meg
a bőröndömmel a kezemben.
Délben értem az Isa panzióba,
szóval nem lett volna idő elmenni arra a misére a templomba.
Nem én vagyok azon a fotón.
Létezik egy vatikáni elmélet is,
amely szerint a vatikáni hierarchia magas rangú vezetői
akarták likvidálni II. János Pált.
Nem lenne meglepő, ha a pápának lettek volna ellenségei a Vatikánon belül,
hiszen II. János Pál fű alatt támogatta a Szolidaritást.
Hogy honnan jött ez az elmélet?
Talán onnan, hogy nem volt egyetértés a Vatikánban a Kelettel kapcsolatban,
hogy miként viszonyuljanak a szovjetekhez.
A pápának több ellensége is volt.
Meggyőződésem, hogy az incidensnek köze van
a vatikáni bankkrízishez, illetve az akkor eltűnt milliárdokhoz.
Ugyanis a Vatikáni Bankhoz egy hatalmas pénzügyi botrány köthető.
Kiderült, hogy az intézetet pénzmosásra, illetve illegális átutalásokra használták.
Állítólag a maffia is rengeteg pénzt mosott tisztára a bankon keresztül.
Mindig is kíváncsiak voltunk, hogy ki és hogyan kezeli a Vatikán pénzét.
Sokakat zavart, hogy a pápa nyilvánossá akarta tenni a költségvetést,
de a Vatikáni Bank botránya miatt nem igazán volt bármi más lehetősége.
Nyomozni kezdtek az igazságügyiek.
Nemzetközi botránnyá fajult a dolog, és II. János Pálnak cselekednie kellett.
Képesek voltak olyan őrülteket keresni,
akik hajlandóak végezni a pápával. Biztos, hogy az ügynek köze van a pénzhez.
A Vatikán azt állítja, nincs közük a Banco Ambrosiano ügyeihez,
és kizárólag jóhiszeműségből fizettek ki több mint 170 millió fontot.
Egy római bankár ma úgy fogalmazott, hogy elég sokba került az ártatlanságuk.
Ha a maffia áll a háttérben,
akkor közel 1,5 milliárdot tüntettek el
a Banco Ambrosianóból a bankcsőd során.
Úgy gondolom, II. János Pál nem tudott a Banco Ambrosiano ügyeiről, a maffiáról,
illetve a tisztára mosott pénzről, amit aztán Lengyelországba küldtek.
Titkos egyezség született a Vatikáni Bank falain belül.
Mindez hallgatólagosan történt, nem került írásba,
csupán pénz cserélt gazdát bizonyos garanciákért cserébe.
Szinte már adóparadicsom voltak.
A Vatikánt többen használták adócsalásra, illetve pénzmosásra is.
Mind a maffia, mind mások. Mindez rendkívül praktikus volt számukra.
Nekem az az elméletem,
hogy nem akartak megszabadulni a pápától, csak jól rá akartak ijeszteni.
A támadás volt az utolsó figyelmeztetés.
Ha tényleg végezni akartak volna vele,
elég lett volna higannyal töltött golyót használni.
Úgy bármilyen találat halálos lett volna, még a veszélytelenebb sérülések is.
Halottakkal nem lehet tárgyalni.
Rettegő emberekkel igen. Bizony ám!
Mikrofonok voltak a Vatikán különböző hivatalaiban.
Agostino Casaroli bíboros volt a külügyminiszter.
Az olasz titkosszolgálat egy jelentésben megerősítette,
hogy poloskákat találtak a lakásában.
Kémkedtek utána.
Poloskákat, mikrofonokat találtak.
Lehallgatták azokat a szobákat.
És ami még súlyosabb, II. János Pált is lehallgatták.
Egyértelmű volt, hogy az ő lakását is bepoloskázták.
Vajon miféle tudásra tettek szert ezekkel a poloskákkal,
illetve az egyéb információkkal a mindennapos szokásaira,
valamint az egészségére vonatkozóan?
A pápa valamelyik ellensége lehetett.
Nem is feltétlenül az akkori pápáé, hiszen több fenyegetés érte
XVI. Benedek pápát és Ferenc pápát is.
Amikor elindultunk a „belső nyomokon”…
különböző akadályokba botlottunk,
amelyek abból adódtak, hogy a kérdéseink megválaszolása
sértette volna a Vatikán szuverenitását.
Vannak apró jelek, amelyek azt sugallják,
hogy létezhetett valami, talán nem is egy konkrét parancs,
de minimum egy hallgatólagos megállapodás valamilyen sötét szervezeten belül,
ami a pápa likvidálásáról szólt.
Én nem voltam érdekelt semmi ilyesmiben.
Nincs itt semmilyen összeesküvés.
A HARMADIK LÖVÉS ELMÉLETE
Hány lövés is dördült el aznap?
Több kérdés felmerült annak kapcsán,
hogy Ali Ağca hányszor lőtt rá a pápára.
Mindig is azt állította, hogy kétszer,
és amikor a harmadik, halálos lövést akarta bevinni,
a fegyvere besült.
Voltak azonban más szemtanúk,
akik legalább eggyel több lövést hallottak.
A II. János Pál megtámadása iránti nyomozás során a bírók
rendkívüli módon igyekeztek kideríteni,
hogy vajon volt-e egy második merénylő is a helyszínen.
Ehhez meg kellett találniuk
az állítólagos harmadik golyót, amit a támadás során kilőttek,
amely a pápamobil ajtajába fúródott.
Volt egy fotós, aki pont a Szent Péter téren járt akkor,
mert a pápát fényképezte.
Az egyik képen sikerült megörökítenie egy férfit,
Oral Çeliket, egy másik törököt, aki a Szürke Farkasok tagja volt,
miközben az a térről menekült.
A fotón hátulról látható, egy pisztollyal a kezében,
amellyel talán a harmadik lövést adhatták le,
miután Ali Ağca pisztolya besült.
Magyarázatot várunk, Ağca.
Felnagyíttattam a fotót.
Biztos benne, hogy ez Oral Çelik?
Hogyne, persze.
Felismeri azt a személyt a képen?
Igen, ő Oral Çelik. Három éve mondogatom már ezt.
Ezt mondom három éve.
Ő az, nem valaki más.
Abban az időszakban rendkívül határozott volt
ezzel a kérdéssel kapcsolatban.
VIZSGÁLÓBÍRÓ
Kijelentette,
hogy két merénylő volt,
akik a pápa megtámadását eltervezték.
Ő, illetve Oral Çelik.
Amikor a pápa elindult a téren,
ő és Oral Çelik
egymással szemben, az út két oldalán helyezkedtek el.
Egymásra néztek, és…
Az a helyzet, hogy azon a képen…
A fegyveres férfi, aki futva távozott a helyszínről,
egy civil ruhás olasz rendőr volt.
Tessék! Ezt most mondtam el először,
mivel korábban nem volt rá alkalom.
Az egy civil ruhás rendőr volt, aki sietve távozott
a Vatikánból aznap.
Vajon mit keresett ott?
REJTETT KAMERÁS FELVÉTEL
Jól figyeljen rám!
Felejtsen el mindent, amit korábban a bolgár szálról hallott!
Amikor a pápa odaért a tömeghez,
a merénylők két fegyverrel lőttek rá.
Két másik ember is ott volt Ağcával.
Létfontosságú lett volna megvizsgálni a golyót.
Azzal lehetett volna bizonyítani, hogy tényleg volt még egy lövés,
amely lövés egy másik Browningból származhatott.
Ez alapján ki lehetett volna találni a merényletkísérlet eredeti tervét,
amely bizonyította volna, hogy volt bűntárs és összeesküvés,
és utána nyomozás indulhatott volna a támadás támogatói után.
Ez itt egy félautomata pisztoly, és a hozzátartozó töltényhüvely,
amit a téren találtak, illetve egy lövedék.
Ebből a két elemből áll egy éles lőszer.
Ahogy említettük, hasonló fegyvert és töltényt
használtak a pápa elleni merényletkísérletben is.
Van azonban valami szembeötlő.
Ez a lövedék köpenyes.
Nem tisztán ólomból készült. Így nem halálos, csak sérülést okoz.
Ennélfogva a pápát nem akarták megölni,
csupán csak meg akarták sebesíteni.
Akkoriban,
amikor eldöntöttük, hogy a háromlövéses elmélet hiteles lehet,
a munkatársaimmal elkezdtük keresni a harmadik lövedéket.
Tudják, hol találtuk meg?
A fátimai Szűzanya koronájában.
Hétvégén Ferenc pápa a portugáliai Fátimába látogat,
hogy megünnepelje az ottani jelenések 100. évfordulóját,
amelyeket három gyermek tapasztalt. Az 1917-es jelenések a világháborúkról,
a kommunista Oroszország bukásáról, illetve egy harmadik titokról,
II. János Pál merényletkísérletéről szóltak.
A JÓSLAT
Úgy gondolom, Ali Ağca rendkívül intelligens ember.
Egyáltalán nem bolond. Szerintem azért módosított a vallomásán,
azért kezdett el új sztorikkal előállni, hogy mentse az életét.
Onnantól fogva folyamatosan új mesékkel
és téveszmékkel rukkolt elő a történtekről,
és mindent a harmadik fátimai titokhoz kapcsolt.
Jézus földi reinkarnációjának kiáltotta ki magát.
Feltámasztom azokat, akiket a tudomány halottnak nyilvánított,
ha a Vatikán végre hajlandó lesz elmondani az igazat,
miszerint én vagyok Jézus Krisztus.
Bennem éledt újjá Krisztus! Mondják ezt meg Ronald Reagannek!
COVA DA IRIA NEGYED, FÁTIMA, PORTUGÁLIA
A golyót, amely hasi sérülést okozott II. János Pál pápának,
amit a pápamobilban, a Campagnolában találtak meg,
a pápa úgy döntött, belefoglaltatja
a fátimai Szűzanya-szobor koronájába, hiszen mindig is úgy gondolta,
hogy csodával határos módon a fátimai Szűzanya mentette meg őt.
Ezért nem lehetett megvizsgálni a lövedéket,
pedig abból kiderülhetett volna az igazság.
Ha megkaptuk volna a lövedéket, akkor megvizsgálhattuk volna,
és kiderülhetett volna, hogy nem Ağca pisztolyából lett kilőve.
Azt már tudtuk, hogy az ő fegyvere két lövést adott le.
Bárcsak megvizsgálhattam volna!
De II. János Pál pápa
szimbolikusan azt üzente ezzel a támadás megszervezőinek, hogy:
„Tudom, hogy kik vagytok, megbocsátok nektek, és kötélnek állok.
Túl van tárgyalva az ügy.”
Nincs semmilyen harmadik lövedék!
Egyszerűen nem létezik!
Látniuk kéne a felvételeket,
amik a római igazságügyieknél vannak.
Szerintem Ali Ağca nem tudja, ki rendelte el a pápa meggyilkolását,
II. János Pál merényletkísérletét.
Szerintem csak megbízták a feladattal.
Hivatásos bérgyilkos volt, ezért megfizették, hogy tegye a dolgát.
II. János Pál megtámadásának története
rengeteg cikkírót ihletett meg, szóval a legtöbb elmélet innen származik.
Talán 50 év múlva többet fogunk tudni.
Talán 100 év múlva kiderül, hogy valójában annyi történt,
hogy az egyik bíboros vagy főpap ügyetlen titkosszolgálati ügynök volt,
akire rábízták, hogy likvidálja a pápát.
1983. DECEMBER 27.
Egészen hihetetlen volt.
Az ember, aki szenvedett miattam, úgy döntött, meglátogat a börtönben.
A történelemben mindig felütötte a fejét a bosszú,
de ő ehelyett meglátogatott.
Természetesen
egyáltalán nem számítottam rá.
A börtönigazgató azt mondta, hogy a pápa találkozni szeretne velem.
Azt feleltem, az boldoggá tenne.
Nem sokkal később megjelent a pápa,
és úgy viselkedett velem, mintha egy barátjához jött volna.
Azt mondta: „Jó reggelt, Ali!”
Természetesen…
barátként, szinte testvérként üdvözöltem őt.
Utána pedig…
megkérdeztem, hogy megbocsátott-e.
Azt felelte, azonnal megbocsátott a Vatikáni Rádióban.
Megkérdeztem, hogy szokott-e imádkozni értem.
Azt mondta, hogy mindennap.
Ez egészen megdöbbentett. A pápa mindennap imádkozott értem?
Felszabadultnak éreztem magam.
Hatalmas öröm és derű fogott el.
Számomra ez történelmi pillanat volt.
Életem egyik felejthetetlen pillanata.
A pápa megbocsátása valódi csoda volt számomra.
Szerintem örökre rejtély marad az igazság, mivel nem igazán gondolom,
hogy bármikor is előkerül majd olyan bizonyíték,
amely alapján kiderülhetne, hogy ki is rendelte el a támadást.
Nem sikerült ítéletet hoznunk.
Egészen a mai napig nem tudtuk kimondani a végső szót.
Szerintem idővel napvilágot lát majd az igazság.
De a tényszerű igazságra még elég sokat kell várni.
Ağca 19 évet ült egy olasz börtönben a lövöldözésért,
ahonnan 2000-ben szabadult, majd újabb tíz év börtön várt rá
Törökországban egy főszerkesztő meggyilkolásáért.
Több mint 30 év elteltével a pápa megbocsátása hozta őt vissza a Vatikánba.
Tiszteletét akarja tenni a pápa szent sírja előtt.
Azért jöttem ma ide, mert december 27-én van az évfordulója
a pápával történt 1983-as találkozómnak.
Örülök, hogy itt lehetek a Szent Péter téren,
a kereszténység otthonában, ahol a csoda történt.
Elmentem hozzá.
A pápa sírja előtt azt mondtam:
„Karol Wojtyła testvér,
azért jöttem, hogy tisztelegjek az emléked előtt.
Ezért vagyok itt.”
Utána egy földöntúli, természetfeletti erőt éreztem,
amely azt súgta: „Meg kellett tenned.”
Ezzel azt üzente nekem, hogy minden okkal történt.
A KÉMEK VILÁGA
A feliratot fordította: Gorcsa Norbert